kardosdrur/scandi-wiki huggingface dataset:
Marie Bach Hansen

Marie Bach Hansen (født 28. juni 1985 i Borum) er en dansk skuespillerinde.

Karriere 
Marie Bach Hansen er uddannet fra Statens Teaterskole i 2010 og debuterede samme år på teatret Mungo Park, hvor hun har udmærket sig i komedien "Birkehytten", alderdomsdramaet "Den allersidste dans", musikkomedien "Opsang", som Cordelia i Kierkegaard-dramatiseringen "Forførerens dagbog" og som Dorte Hansen i "Dette burde skrives i nutid". Derudover har hun på teater spillet i "Min familie", “Vredens druer”, “Requiem” på Betty Nansen teatret. "Tribadernes Nat" på Grønnegårdsteatret, “Sommeren uden Mænd” på Teater Republique, "Illusioner" på Husets teater og “Højskolesangbogen” på Det kongelige Teater. Derudover har hun lavet og medvirket i teaterkoncerterne "Født uden filter" og “Åh Joni”. På film har hun medvirket i ungdomsfilmen 2 ryk og en aflevering, i musikvideoen "Milan Allé" af Magtens korridorer, og i det historiske drama Hvidsten Gruppen, hvor hun spillede rollen som Kristine "Tulle" Fiil. I 2020 havde hun en af hovedrollerne i den prisvindende Me-Too drama, kortfilmen “En Flirt”.

På TV spillede Marie Bach Hansen en af hovedrollerne, Signe Larsen, i DRs TV-serie "Arvingerne", som kørte i 3 sæsoner fra 2014-2017.

Hun havde en af Hovedrollerne som Nelly Winther i sæson 2 af DRs TVs internationale serie Mord uden grænser i 2018.

I 2021 havde tv-serien Hvide Sande premiere på TV2, hvor Marie Bach Hansen spillede en af hovedrollerne som Helene Falck.

I 2019 deltog hun i sæson 16 af Vild med dans. Hun dansede med den professionelle danser Martin Parnov Reichardt. Parret endte på en 11. plads.

Filmografi

TV-serier

Noter

Eksterne henvisninger 
 

Skuespillere fra Danmark
Heinrich Kreutz

Heinrich Carl Friedrich Kreutz (født 28. september 1854 i Siegen, død 13. juli 1907 i Kiel) var en tysk astronom.

Kreutz blev 1880 assistent ved observatoriet i Bonn, ansattes 1883 som observator ved observatoriet i Kiel og blev 1891 professor ved universitetet sammesteds. Fra 1896 har Kreutz udgivet Astronomische Nachrichten, fra 1901 tillige Ergänzungshefte 1—13 og ledet bureauet for astronomiske telegrammer. Af Kreutz's arbejder kan nævnes: Untersuchungen über die Bahn des grossen Cometen 1861 II (1880), Über das Cometensystem 1843 I, 1880 I und 1882 II (1888—1901). Sammen med Schorr har Kreutz udarbejdet generalregisteret til Astronomische Nachrichten (bind 81—120, 1891). I Vierteljahrschrift der astronomischen Gesellschaft gav han fra 1885 til 1906 (bind 21 til 42) en oversigt over de i året observerede kometer.

Kilder 
 

Astronomer fra Tyskland
Ansatte ved Kiels Universitet
Faglitterære forfattere fra Tyskland
Tyskere i 1800-tallet
Personer fra Siegen
Salmonsens
Richard Schorr

Richard Reinhard Emil Schorr (født 20. august 1867 i Kassel, død 21. september 1951 i Bad Gastein) var en tysk astronom.

Schorr studerede i Berlin og München og blev 1889 ansat ved Astronomische Nachrichten, hvis generalregister for bind 81—120 han udgav 1891 sammen med Kreutz. I 1891 blev Schorr assistent ved observatoriet i Karlsruhe, samme år ved Recheninstitut i Berlin, 1892 observator ved observatoriet i Hamburg og 1902 dets direktør; han har som sådan udgivet Mittheilungen. Af hans publikationer må nævnes Untersuchungen über die Bewegungsverhältnisse in dem dreifachen Sternsysteme ξ Scorpii (1889), Bemerkungen und Berichtigungen zu Carl Rümkers Hamburger Sterncataloge (1897, 1899), Sterncatalog der Zone 80° bis 81° nördlichen Declination (sammen med Arthur Scheller, 1900—01), Die Hamburger Sternwarte (1901), Die Hamburger Sonnenfinsterniss-Expedition nach Souk-Ahras im August 1905, I—II (1905—13). Hans bearbejdelse af Rümkers Sterncataloge udkom 1922 (Carl Rümkers Sternverzeichniss 1845), og han har også udgivet Tafel der Reduktions-Konstanten (1907). Han har tillige udgivet Sammlung von Hülfstafeln der Hamburger Sternwarte in Bergedorf og Eigenbewegungs-Lexicon med supplement (1923). I 1909 blev observatoriet flyttet til Bergedorf, hvor der under Schorrs ledelse blev bygget et nyt, i sin tid moderne udstyret institut, beskrevet i Die Hamburger Sternwarte in Bergedorf erbaut 1906—12, og som dets direktør har han udgivet Astronomische Abhandlungen der Hamburger Sternwarte in Bergedorf I—III (1909—13). Schorr har givet supplement 2, 3 og 4 (1924, 1925) til sit Eigenbewegungs Lexikon og har udsendt Präzessionstafeln 1925.0 (Bergedorf 1927) samt med Willy Kruse Index der Sternörter 1900—1925 (Bergedorf 1928), der giver 365 000 stjernepositioner og tjener som supplement til Geschichte des Fixsternhimmels, der kun går til år 1900.

Kilder 

 
 

Astronomer fra Tyskland
Faglitterære forfattere fra Tyskland
Tyskere i 1800-tallet
Tyskere i 1900-tallet
Personer fra Kassel
Salamanca (Chile)

Salamanca er en chilensk by og kommune i Choapa provinsen, Coquimbo Region. Det ligger 30 km (19 km) øst for Illapel, provinsens administrative centrum, og 316 km (196 miles) nord for Santiago de Chile. Salamanca nås hovedsageligt fra Los Vilos, som ligger ved Panamerican Highway, og forbinder byen med resten af landet.

Byer i Chile
Banteln

Banteln er en tidligere by og kommune i det centrale Tyskland med godt 1.500 indbyggere (2012), beliggende under Landkreis Hildesheim i den sydlige del af delstaten Niedersachsen. 1. november 2016 blev Banteln og fire andre mindre kommuner sammenlagt med byen Gronau til kommunen Gronau (Leine). Den var del af amtet (Samtgemeinde) Gronau og ligger i Leinebergland øst for Naturpark Weserbergland Schaumburg-Hameln og gennemløbes af floden Leine. Den ligger syd for Elze og sydvest for Gronau. Mod syd findes højdedraget Külf, med udsigtstårnet Cölleturm.

Eksterne henvisninger 

 Officielt websted

Byer i Kreis Hildesheim
Byer i Niedersachsen
Kommuner i Niedersachsen
Salamanca (flertydig)

Salamanca har flere betydninger:

Byer 
 Salamanca − en by i Spanien
 Salamanca, Mexico − en by i Mexico
 Salamanca, Chile − en by i Chile

Personer 
 J. R. Salamanca - forfatter fra U.S.A.

Forskelligt 
 Salamanca (provins) − en provins i det vestlige Spanien.
Karl Rümker

Christian Karl Ludwig Rümker (28. maj 1788 i Stargard, Mecklenburg-Strelitz—21. december 1862 i Lissabon) var en tysk astronom, far til George Rümker.

Rümker var 1819—20 direktør for navigationsskolen i Hamburg, rejste 1821 til Australien, var til 1830 astronom ved observatoriet i Parramatta (Preliminary catalogue of fixed stars 1832), da han blev direktør for observatoriet i Hamburg. Hans hovedarbejde i Hamburg er stjernekatalogen: Mittlerer Oerter von 12000 Fixsternen (1843—52). Denne sammen med en del ikke publicerede observationer er bearbejdet på ny og udgivet 1922 af Richard Schorr: Carl Rümkers Hamburger Sternverzeichniss 1845 o. (med i alt 17724 stjerner, observeret i Hamburg 1836—56).

Kilder 

 

Astronomer fra Tyskland
Faglitterære forfattere fra Tyskland
Tyskere i 1800-tallet
Personer fra Mecklenburg-Vorpommern
Salmonsens
George Rümker

George Friedrich Wilhelm Rümker (født 31. december 1832 i Hamborg, død 3. marts 1900 sammesteds) var en tysk astronom, søn af Karl Rümker. 

Rümker var 1853–55 observator ved observatoriet i Durham, men blev senere ansat ved observatoriet i Hamborg, fra 1867 som dets direktør. Ved siden af denne stilling var han i sine senere år bestyrer af 4. afdeling af Deutsche Seewarte (kronometerafdelingen) og har gjort sig fortjent ved sine bestræbelser for at hæve den tyske kronometerfabrikation.

Kilder 

 

Astronomer fra Tyskland
Tyskere i 1800-tallet
Personer fra Hamborg
Salmonsens
Riidr

Riidr er en e-boghandel, stiftet i marts 2010. Riidr.com var den første danske e-bogenhandel til at sælge e-bøger i ePub format. I 2012 købte mediekoncernen Schibsted  10% af Riidr ApS .

Mobile applikationer 
Den 27. oktober 2010 lancerede Riidr en applikation, Riidr Bøger , til Apples iPod, iPhone og iPad. Riidrs applikation benyttede sig ikke, til at starte med, af Apples In App Purchase system (Apples betalingssystem). Dette blev der dog sat en stopper for i 2011 da Apple indførte en regel om at alle In app-purchases skulle køre via Apples eget system. I sommeren 2011 kunne Riidr dog melde at de havde fundet en løsning på, hvordan kunderne kunne købe uden om Apples betalingssystem ved at lade kunderne handle via riidr.com og automatisk få e-bøgerne overført til applikationen. 
I 2011 fulgte lanceringen af en applikation til Androidenheder også under navnet  Riidr Bøger. 
Begge applikationen kan afspille lydbøger og vise e-bøger i ePub- og PDF-format.

Kilder/referencer

Fodnoter

Henvisning
 Riidr.com
E-bøger
Etableret i 2010
Russist

Russist er betegnelse for en person, som besidder en ekspertise i russistik — russisk sprog, litteratur, historie og/eller samfundsforhold, også kaldet russisk filologi. Denne ekspertise er normalt opnået ad akademisk vej.

Akademisk fag
Omend studiet af russisk havde eksisteret i længere tid uden for Rusland, var det først i 1900-tallet, at det spaltede sig ud fra slavistikken som et selvstændigt akademisk fag og gav anledning til betegnelsen russist. Som tilfældet er med de fleste andre fremmedsproglige fag, var udenrigs- og sikkerhedspoltiske forhold afgørende for denne opgradering, hvor især den kolde krig spillede en stor rolle. Fra slutningen af 1950-erne og frem til første halvdel af 1990-erne blev der således uddannet sprogløjtnanter inden for det danske militær, lige som at mange almindelige officerer modtog undervisning i russisk.

Undervisningsteder
I danske akademiske institutioner har der siden slutningen af 1800-tallet været undervist i faget russisk ved landets universiteter, først ved Københavns Universitet, senere tillige ved Århus Universitet og frem til slutningen af 1980-erne ved Odense Universitet. Sædvanligvis har russister kvalificeret sig til akademiske grader som examinatus artium, BA, candidatus philosophiae, candidatus magistrii, magister med russisk som hovedsprog,  Ph.D. eller dr. phil..

Akademiske betegnelse
En russist skal ses i sammenhæng med andre akademiske betegnelser som polonist — filolog i med speciale i polsk, bohemist — filolog med speciale i tjekkisk og/eller slovakisk, serbokroatist — filolog med speciale i serbisk, kroatisk eller bosnisk, bulgarist — filolog med speciale i bulgarsk, makedonist — filolog med speciale i makedonsk.

Kultur i Rusland
Kong Christian X's Erindringsmedalje for Deltagelse i Krigen 1940-45

Kong Christian X's Erindringsmedalje for Deltagelse i Krigen 1940-45 var en dansk medalje for deltagelse i de allieredes krigsindsats mod Tyskland i Anden Verdenskrig.

Oprettelse
Medaljen blev oprettet  3. maj 1946 af Kong Christian X. efter henstilling fra udenrigsminister Gustav Rasmussen.

Formål
Formålet med medaljen var at belønne danskere som havde gjort militærtjeneste i de allieredes væbnede styrker eller støtteorganisationer.

Medaljens udseende
Medaljen er fremstillet af sølv og har en diameter på 31 mm.
 
Forsiden bærer kong Christian X højrevendte portræt.
 
Inskriften lyder "CHRISTIAN X • MIN GUD • MIT LAND • MIN ÆRE".
 
Bagsiden har indskriften "FOR / DELTAGELSE / I ALLIERET / KRIGSTJENESTE / 1940-45" på fem linjer.
 
Medaljen er udstyret med en krone og er ophængt fra et rødt bånd med fire smalle hvide striber hvor herrernes bæres medaljen på krydsbånd, medens kvindernes bånd er udformet som en sløjfebånd.

Designer
Medaljens designer var  Harald Salomon og præget på Den Kongelige Mønt i København.

Forudsætning for tildeling
Medaljen blev tildelt danskere, som havde et godt ry samt havde meldt sig til frivillig tjeneste hos de allierede efter den tyske besættelse af Danmark.

Medaljen kunne tildeles posthumt og blev givet til pårørende. 

Tildeling skete ved kongelig anordning efter indstilling fra udenrigsministeren.

Der blev tildelt 905 medaljer, omkring 10% var kvinder.

Modtagere
Blandt andet har følgende personer modtaget udmærkelsen:

Kell Antoft
Ejnar Balling
Kaj Birksted
Joan Ingeborg Bostrøm 
Carl Johan Bruhn
Thorvald Emanuel Andersen 
Harry Christian Faurschau
Jutta Graae
Jens Henning Fisker Hansen
Erik Christian Haugaard
Kaj Ivan Ibsen 
Holger Christen Jensen
Flemming Juncker 
Harald Langberg
Gunnar Martin Harald Langberg
Anders Lassen
Jens Lillelund
Ole Lippmann 
John Christmas Møller
Christian Frederik Verner Baron Rosenkrantz 
Christian Michael Rottbøll 
G.H. Schaumburg
Svend Truelsen
Georg Rhod Hansen

Referencer

Ordener, dekorationer og medaljer fra Danmark
Danmark under 2. verdenskrig
Gottorp-Skolen

Gottorp-Skolen er en dansk folkeskole i bydelen Frederiksberg i det vestlige Slesvig by. Skolen blev oprettet som dansksproget kommuneskole i 1946, men blev tre år senere omdannet til privatskole under Dansk Skoleforening for Sydslesvig. Gottorp-Skolen er dermed en af 48 danske skoler i Sydslesvig, som retter sig primært mod børn fra den danske folkedel. I 1952 flyttede skolen til de nuværende bygninger på Jordbærbjerg i Frederiksberg. 

Skolen har cirka 150 elever og 30 medarbejdere. Skolen har sit navn fra den nærliggende Gottorp Slot. Ved siden af skolen ligger Gottorp-Skolens Børnehave.

Eksterne henvisninger
 Dansk Skoleforening for Sydslesvig: Gottorp-Skolen 

Slesvig by
Danske uddannelsesinstitutioner i Sydslesvig
Gothika

Gothika er overnaturlig gyserfilm fra 2003, der blev instrueret af Mathieu Kassovitz og skrevet af Sebastian Gutierrez. Halle Berry spiller psykiatereren på en et psykiatrisk hospital for kvinder, som en dag vågner op og finder sig selv på den anden side af tremmerne, anklaget for at have slået sin mand ihjel. Blandt andre medvirkende kan nævns Robert Downey, Jr., Charles S. Dutton, John Carroll Lynch,  Bernard Hill og Penélope Cruz.

Filmen havde premiere d. 21. november 2003 i USA. Gothika var den mest succesfulde film fra Dark Castler Entertainment til dato, idet den indbragt 141.6 millioner US dollar.

Eksterne henvisninger 
 

Gyserfilm
Amerikanske film fra 2003
Nyhus (borg)

Borgen Nyhus (på tysk Niehuus) var en tidligere tårnborg beliggende ved den såkaldte krumme vej, en sidevej til hærvejen der førte til Flensborg by. Stedet ligger nu i Tyskland umiddelbart øst for den nuværende dansk-tyske grænse nordvest for landsbyen Nyhus ved Flensborg-forstaden Harreslev. Vandløbet Kruså løber umiddelbart vest, nord og øst om voldstedet. 

Borgen blev bygget 1345 af grev Claus af Holsten som led i forsvaret af købstaden Flensborg. Den blev bygget i en periode, hvor holstenske greve og danske konge kæmpede om herredømmet over Sønderjylland/Slesvig. Senere kom Nyhus under den danske krone og Erik af Pommern oprettede på stedet et toldsted. Hærvejens toldsted fungerede dog kun få år. Da Duborg Slot blev opført i 1411 forsvandt fæstningens betydning. I 1431 blev borgen ødelagt.

Fæstningens fundament, borghøj eller sokkel og voldgrav anes stadig som et relief i landskabet. Det skønnes at borgen har bestået af en høj med omkringliggende grav, der er altså tale om en motte.

Eksterne henvisninger 

 Historisk Atlas: Nyhus' voldsted fra middeladeren
 Der krumme Weg / Den krumme vej (med model af Nyhus borg)

Referencer 

Harreslev
Forsvundne bygninger, konstruktioner og anlæg i Sydslesvig
Brintbil

En brintbil er en bil, som bruger brint som brændstof. Bilen drives af en elektrisk motor, der får sin strøm fra en brændselscelle i stedet for et batteri. Derved skal bilen ikke lades op, men tankes med brint fra en brinttankstation.

Teknologien er et alternativ til konventionelle biler, der drives af fossilt brændstof, da produktionen af brint kun udleder strømmen, som motoren bruger, samt vand og varme. Brintbiler anses derfor som et godt bud på fremtidens bybiler, da de ikke udleder CO2 eller andre forurenende stoffer. Brintbilen giver ligeledes stor fleksibilitet sammenlignet med elbilen, da den ligesom en konventionel bil kun skal tankes i tre minutter for at kunne køre op til 600 km igen. En brintbil kan køre ca. 100 km på et kg brint.

Brintbiler i Danmark 
I 2016 var Danmark det første land i verden med et landsdækkende netværk af brinttankstationer med 10 stationer og en 11. på vej. I 2022 var der 6 stationer.

Derudover har en række danske virksomheder leveret afgørende teknologi til at udbrede brintbiler verden over. Danske H2Logic som blev opkøbt af NEL i 2015 for 260 mio. kr. er blandt verdens største producenter af brinttankstationer og har pt. 25 stationer i syv lande i EU. De har derudover investeret 67 mio. kr. i en ny fabrik, der kan levere op til 300 nye stationer om året.

Udover tankstationer har en række af de største bilproducenter valgt at introducere deres modeller i Danmark som et af de første lande. Det drejer sig om Hyundais ix35, Toyotas Mirai og Hondas Clarity. Frem til 1. januar 2019 var brintbiler var i Danmark fritaget for registreringsafgift. Regeringen valgte sammen med Socialdemokratiet og det Radikale Venstre at give 5 millioner kroner i støtte til udbredelsen af brændselscellebiler i 2017 og yderlig 5 millioner kroner i 2018.

I 2018 var der 86 brintbiler i Danmark.

Udfordringer 
Et problem ved den brintdrevne brændselscelle er, at det ved produktionen af brændselscellen er nødvendigt at anvende det kostbare metal platin. For at spare på platinen har forskere på blandt andet Københavns Universitet skabt en ny variant af katalysatoren, som kræver langt mindre platin for at skabe samme effekt. Resultatet var så godt, at projektet endda vandt en pris i 2013 for "Årets danske forskningsresultat", som uddeles af Videnskab.dk. I september 2017 fremviste Ballard en kommerciel brændselscelle der bruger 80% mindre platin end tidligere set.

En af de andre udfordringer er, at brinttankstationer ikke er udbredt i store dele af verden.

Der har været fremført en del kritik af totaløkonomien ved brintbiler, og hvorvidt de faktisk udgør en forbedring i forhold til konventionelle biler. Kritikken går blandt andet på de tilgængelige processer til at fremstille brinten. Dette kan enten være som dampreformering af naturgas eller elektrolyse af vand. Hvis brintbiler skal være en del af den grønne omstilling, kræver det, at brinten bliver produceret fra vedvarende energi såsom vindmøller, solceller eller bølgekraft.

Referencer 

Biler efter motorteknologi
Elbiler
Brændselsceller
City Lade

City Lade er indkøbscenter i Trondheim, Norge. Indkøbscentret ligger i Lade, ca. 2,5 km nord for Trondheim centrum. City Lade åbnede d. 6. maj 2004. City Lade har nå et butiksareal på ca. 25.000 m², mens bygningens totale areal er er 40.000 m², hvoraf 7.000 er et parkeringshus. Indkøbscentret havde en omsætning på ca. 1,3 milliarder NOK i 2007. 

Storcentret blev realiseret da NKLs engroslager blev flyttet i 2002. Bygningen var på denn tid tilholdssted både for dem og stormagasinet Obs!. Obs! lå i første etage af bygningen, men flyttede op på anden sal da indkøbscentret blev etableret efter omfattende ombygning i perioden 2002-2004.

Referencer

Eksterne henvisninger 
 City Lades hjemmeside

Indkøbscentre i Norge
Bygninger, konstruktioner og anlæg i Trondheim
Etableret i 2004
Mesterholdenes Europa Cup finale 1964

Mesterholdenes Europa Cup finale 1964 var en fodboldkamp der blev spillet den 27. maj 1964. Kampen blev spillet foran 71.333 tilskuere på Prater Stadion i den østrigske hovedstad Wien, og skulle finde vinderen af Mesterholdenes Europa Cup 1963-64. De deltagende hold var italienske Inter Milano og spanske Real Madrid.

Det var kulminationen på den niende udgave af Europa Cuppen siden etableringen af Europas fineste turnering for klubhold i 1955. Det var første gang at Inter var nået frem til finalen. For Real Madrid var det allerede syvende gang at de var nået frem til finalen, hvoraf de fem første blev vundet. 

Sandro Mazzola bragte efter 43 minutter Inter foran 1-0. Godt et kvarter inde i 2. halvleg øgede Aurelio Milani føringen for italienerne. I det 70. minut reducerede Felo til 1-2 for Real Madrid, men blot seks minutter senere scorede Sandro Mazzola sit andet mål, og sikrede Inter sejren med 3-1.

Kampen blev ledet af den østrigske dommer Josef Stoll.

Kampen

Detaljer

Eksterne henvisninger 
 European Champion Clubs' Cup 1963/64  på UEFAs hjemmeside

Referencer 

1964
FC Internazionale Milano
Real Madrid
Fodbold i 1964
Sport i Wien
Havslange

Havslange kan have flere betydninger:
 Havslange (serpent) – vandlevende giftsnoge (Elapidae).
 Havslangen – havslangen eller søslangen, stjernebillede på den sydlige himmelkugle
Mesterholdenes Europa Cup finale 1962

Mesterholdenes Europa Cup finale 1962 var en fodboldkamp der blev spillet den 2. maj 1962. Kampen blev spillet foran 61.257 tilskuere på Olympisch Stadion i Amsterdam, og skulle finde vinderen af Mesterholdenes Europa Cup 1961-62. De deltagende hold var portugisiske Benfica og spanske Real Madrid. Benfica vandt kampen med 5-3.

Det var kulminationen på den syvende udgave af Europa Cuppen siden etableringen af Europas fineste turnering for klubhold i 1955. Det var anden gang at Benfica var nået frem til finalen, som de vandt året før. For Real Madrid var det allerede sjette gang at de var nået frem til finalen, hvoraf de fem første blev vundet. 

Kampen blev ledet af den hollandske dommer Leo Horn. Det var anden gang at Horn dømte finalen i Europa Cuppen, da han også dømte da Real Madrid vandt finalen i 1957 over Fiorentina.

Kampen 
Kampen blev en livlig forestilling med i alt otte mål. Da dommer Leo Horn fløjtede af efter 1. halvleg, stod der 3-2 til Real Madrid. Den ungarske stjernespiller Ferenc Puskás havde fra det 18. til. 39. minut scoret et hattrick. José Águas og Domiciano Cavém havde scoret målene for Benfica.

Fem minutter efter at 2. halvleg var startet bragte Mário Coluna balance i regnskabet, og udlignede til stillingen 3-3. Benficas stjernefrø Eusébio spillede for første gang en finale, og det blev også med en sejr. I det 64. minut bragte han portugiserne foran 4-3 på straffespark, og fem minutter efter scorede han til slutstillingen 5-3. Benfica kunne derfor hæve pokalen for andet år i træk.

Detaljer

Eksterne henvisninger 
 European Champion Clubs' Cup 1961/62  på UEFAs hjemmeside

Referencer 

1962
S.L. Benfica
Real Madrid
Fodbold i 1962
Sport i Amsterdam
UEFA Europa League finalen 2013

UEFA Europa League finalen 2013 var en fodboldkamp der blev spillet den 15. maj 2013. Kampen blev spillet foran 46.163 tilskuere på Amsterdam Arena i Amsterdam, og skulle finde vinderen af UEFA Europa League 2012-13. De deltagende hold var portugisiske Benfica og engelske Chelsea.

Den var kulminationen på den 42. sæson i Europas næststørste klubturnering for hold arrangeret af UEFA, og den fjerde finale siden turneringen skiftede navn fra UEFA Cup til UEFA Europa League. Det var anden gang at Benfica var nået frem til finalen, som de tabte i 1983. For Chelsea var det første gang at de var nået til finalen i denne turnering.

Kampen blev ledet af den hollandske dommer Björn Kuipers.

Kampen 
Fernando Torres bragte i det 60. mit Chelsea foran 1-0. Otte minutter senere udlignede Óscar Cardozo på et straffespark. Den lige stilling holdt indtil tre minutter inde i overtiden, da forsvarsspilleren Branislav Ivanović scorede Chelsea sejrsmål til 2-1 på et hovedstød efter et hjørnespark. Ivanović blev efter kampen kåret til "Man of the Match".

Detaljer

Eksterne henvisninger 
 UEFA Europa League 2012/13 på UEFAs hjemmeside

Referencer 

2013
Finalen 2013
S.L. Benfica
Chelsea F.C.
Fodbold i 2013
Sport i Amsterdam
Hortulan (fugl)

Hortulanen (Emberiza hortulana) er en fugleart i familien værlinger. Arten er udbredt i størstedelen af Europa, Tyrkiet og Iran samt mod øst gennem Rusland til Mongoliet. Den 16 centimeter store hortulan yngler ofte i haver eller på tilsvarende steder som gulspurven, hvor den lever af insekter og frø. I Danmark træffes kun trækkende fugle, især om foråret, idet hortulanen ikke yngler i det nordvestlige Europa.

Spisefugl 
Hortulanen har siden oldtiden været en yndet spisefugl i Sydeuropa. I det sydvestlige Frankrig fanges årligt mange fugle, når de raster på vej til overvintringsområdet i Afrika syd for Sahara.

Noter

Kilder/Eksterne henvisninger 
 
 BirdLife International (2004), Birds in Europe: population estimates, trends and conservation status. Hentet 17. februar 2014

Europas fugle
Værlingeslægten